
Varteks d.d. i Čateks d.d. potpisali Ugovor o strateškom savezu s ciljem zajedničkog nastupanja na domaćem i stranom tržištu
Povezivanje primarne proizvodnje dviju najvećih tekstilnih kompanija poluga je za stvaranje boljih i jačih pretpostavki za konkurentnost na domaćem i stranom tržištu
Varaždin, 07.09.2011. – Predsjednik Uprave Varteksa d.d. Zoran Košćec i predsjednik Uprave Čateksa d.d. Damir Vitez potpisali su danas u Varteksu Ugovor o strateškom savezu Varteksa i Čateksa, koji ima za cilj povezivanje primarne proizvodnje i stvaranje partnerskog odnosa dviju kompanija u cilju zajedničkog nastupanja na domaćem i stranom tržištu.
Strateški savez Varteksa i Čateksa predstavlja proaktivnu mjeru u cilju očuvanja nenadoknadivih radnih mjesta te jačanja suradnje dviju najvećih tekstilnih kompanija u Hrvatskoj, korištenjem vlastitih resursa kao temeljnih uporišta stvaranja pretpostavki za konkurentan nastup na tržištu i u postupcima javne nabave.

Varteks i Čateks dvije su najveće i najstarije tekstilne tvrtke, svjetski prepoznatljive kvalitete i tradicije.
Varteks d.d. vodeća je hrvatska modna kompanija u proizvodnji gotovih odjevnih predmeta i vunenih tkanina, a  Čateks d.d. je vodeći hrvatski proizvođač pamučnih i tehničkih tkanina, umjetne kože, kućanskog rublja, te proizvoda za šport i rekreaciju. Obje kompanije svoje proizvode plasiraju na domaćem i stranom tržištu. Varteks oko polovice svojih prihoda ostvaruje na stranom tržištu, a Čateks izvozi oko 60 posto svojih proizvoda. 
 „Povezivanje primarne proizvodnje dviju kompanija s vertikalnom organizacijom poslovanja poluga je za stvaranje boljih i jačih pretpostavki za konkurentan nastup na tržištu pa tako i u postupcima javne nabave, čime se ostvaruju uvjeti za osiguranje zaokružene ponude repromaterijala i gotovih odjevnih predmeta. Naša tradicija i kvaliteta, proizvodni resursi i asortiman te naši zaposlenici, garancija su da kao partneri možemo ponuditi ideje i projekte kojima ćemo, uz konstruktivnu suradnju s domaćim partnerima, ostvariti značajan iskorak i nove poslove, ne samo na tržištu regije već i na tržištima zemalja Europske unije.“ – izjavio je Zoran Košćec, predsjednik Uprave Varteksa d.d.
„Varteks i Čateks, dvije su najveće i najstarije hrvatske tekstilne kompanije, svjetski prepoznatljive kvalitete i tradicije s referencama na domaćem i stranom tržištu. Zapošljavaju zajedno oko 3000 radnika i kao takve imaju značajnu ulogu u gospodarstvu dviju županija, ali i gospodarstvu Hrvatske u cjelini. Udruživanjem proizvodnih i ljudskih resursa kroz strateški savez koji predstavlja izuzetan doprinos ne samo tekstilnoj industriji, već i gospodarstvu u cjelini, Varteks i Čateks žele stvoriti kvalitetnu polugu za konkurentnost na domaćem i stranom tržištu.“ – izjavio je Damir Vitez, predsjednik Uprave Čateksa d.d.

O VARTEKSU I ČATEKSU

Varteks je vodeća hrvatska modna kompanija, prisutna na domaćem i stranom tržištu već gotovo cijelo stoljeće. Sa 2.300 zaposlenika spada u važne gospodarske čimbenike te je najveći poslodavac u tekstilnoj industriji Republike Hrvatske.
U više od 90 godina svoga postojanja Varteks prerasta u lidera u proizvodnji konfekcije koji je proizveo više od sto milijuna odijela, zadržavajući pritom tradicionalne vrijednosti te istovremeno težeći i ka novim, dodanim vrijednostima. Uz razvoj i proizvodnju vlastitih robnih marki Di Caprio i Varteks International, Varteks proizvodi za renomirane partnere kao što su Versace, Valentino i Hugo Boss, a posljednjih je petnaestak godina na vrhu ljestvice najboljih kontraktora te modne kuće. Kvaliteta, iskustvo i tradicija utkani su u svaki njegov odjevni predmet. Osim modnog segmenta, od osamostaljenja Republike Hrvatske, Varteks uspješno surađuje s velikim brojem državnih institucija na poslovima javne nabave.
U skladu s tržišnim kretanjima, razvojne aktivnosti Varteksa vezane su uz razvoj vlastitih robnih marki i asortimana ponude na domaćem tržištu, standardizaciju prodajnih jedinica (više od 80 prodajnih jedinica u Hrvatskoj) te otvaranje novih tržišta. 
Varteks kontinuirano radi na jačanju postojećih vidova prodaje, ali i razvoju novih. Jedan od razvojnih projekata usmjeren je na B2B segment poslovanja (vid prodaje vezan uz područje korporativnog odijevanja i izrade odjeće za specijalne namjene) koji bilježi značajan rast prihoda i pozitivne poslovne efekte.
Varteks oko polovice svojih prihoda ostvaruje na europskim i svjetskim tržištima.
Čateks d.d. je kompanija sa dugogodišnjom tradicijom u tekstilnoj industriji i svrstava se u najstarije tvrtke u Hrvatskoj – utemeljen 1874. godine. Kapitalnim ulaganjima u posljednjih deset godina te kontinuiranim razvojem novih proizvoda, Čateks je postao tržišni lider u ovom dijelu Europe u proizvodnji tkanina i tehničkih materijala.

Proizvodni program tvrtke temelji se na proizvodnji i doradi pamučnih tkanina te tkanina za specijalne namjene (vojska, policija), proizvodnji tehničkih tkanina (tkanine s specijalnim svojstvima) i laminiranih materijala (s dišućim membranama) te konfekcioniranje proizvoda što čini zaokružen proces proizvoda veće dodane vrijednosti.

Čateks izvozi preko 65% svojih proizvoda, a s ciljem još boljeg  pozicioniranja na tržištu uveo je novi brand pod nazivom Compago pod kojim će prodavati četiri robne marke: Defend (vojni i policijski program), Protect (zaštitni program),  Medical (medicinski program) i Home (program kućanskog rublja).
